Lars Løkke Rasmussen (M), 2025-01-21:
Tak for det.
Tak for ordet, og tak for endnu en anledning, kan man sige, til at drøfte, hvordan og hvorfor vi skal engagere os i Palæstina, hvilket jo kun er blevet endnu mere relevant denne dag, som er den første mødedag i Folketinget, siden en våbenhvile og en gidselaftale faldt på plads og trådte i kraft, hvilket forhåbentlig kan bidrage til at skabe momentum i retning af en varig fred.
Forslagsstillerne henviser til det frygtelige terrorangreb, som Hamas udførte mod Israel den 7. oktober 2023, og derfor vil jeg, inden jeg går videre, også gerne starte der med endnu en gang at slå fast, at regeringen på det kraftigste har fordømt og fortsat fordømmer dette forkastelige angreb udført af Hamas.
Jeg vil så samtidig opfordre til, hvad jeg, tror jeg, jo også gjorde allerede dagen efter den 7. oktober 2023, at der skelnes mellem palæstinenserne, civilbefolkningen og Hamas, og at der også skelnes mellem Hamas og det palæstinensiske selvstyre.
Hamas står på FN's og EU's terrorlister, og det gjorde de også før den 7. oktober.
Når vi diskuterer dansk udviklingssamarbejde med Palæstina, er det vigtigt at holde sig for øje, hvorfor Danmark i lighed med mange andre EU-lande og lande rundtom i verden har haft et mangeårigt engagement.
Vores indsats er drevet af et mål om at fremme stabiliteten i regionen og forbedre levevilkårene lokalt for de millioner af palæstinensere, der er fanget i konflikten mellem Israel og Palæstina.
Med det lange lys på handler det om at få skabt rammerne for en varig tostatsløsning, hvor Israel og en sammenhængende selvstændig og demokratisk palæstinensisk stat kan leve side om side i fred og sikkerhed.
Det har det forkastelige terrorangreb den 7. oktober 2023 ikke ændret på, snarere tværtimod, og det bekræftede de samtaler, jeg i sidste uge førte i regionen, også med al tydelighed, ikke mindst de samtaler, jeg havde med unge palæstinensere, der drømmer om en anden fremtid, og derfor er jeg heller ikke enig med forslagsstillerne i, at vi skal stoppe vores engagement, og det er ikke overraskende, når jeg siger, at regeringen ikke kan støtte beslutningsforslaget.
Men det er klart, at den udviklingsbistand, som vi giver, skal gå til de planlagte formål.
I forlængelse af terrorangrebet den 7. oktober iværksatte regeringen derfor en gennemgang af det bilaterale udviklingssamarbejde med Palæstina, for så vidt angik de partnere, der umiddelbart stod over for udbetalinger i 2023.
Udenrigsministeriets gennemgang og midtvejsvurdering konkluderer, at bistanden har leveret resultater, at de eksisterende kontrolmekanismer i tilfredsstillende grad sikrer, at danske midler anvendes til de tiltænkte formål, og at der ikke ydes direkte eller indirekte støtte til organisationer og personer, som er omfattet af EU's og FN's sanktionslister.
Gennemgangen gav anledning til at sikre en skærpet og ensartet tilgang til antiterrorbestemmelserne i vores aftalegrundlag med partnerorganisationerne samt anledning til at bede civilsamfundsorganisationerne, der modtager støtte under det bilaterale landeprogram, om at genbekræfte deres anerkendelse af EU's terrorliste.
Derudover blev alle danske civilsamfundsorganisationer, der har aktiviteter i Palæstina finansieret af Udenrigsministeriet, bedt om at redegøre for deres efterlevelse af Udenrigsministeriets antiterrklausul.
Parterne er desuden forpligtede til øjeblikkelig at informere Udenrigsministeriet, hvis de opdager nogen som helst direkte eller for den sags skyld indirekte forbindelse til en organisation eller et individ forbundet med terrorisme.
Forslagsstillerne ønsker også et fuldt stop for humanitær bistand til Palæstina.
Et sådant stop vil imidlertid have fatale konsekvenser for civilbefolkningen, som lever under betingelser, der er svære at begribe, hvad jeg også tror vi her i den kommende tid oven på våbenhvilen får et tættere indblik i.
I Gaza giver våbenhvileaftalen et fornyet håb om en forbedring af den katastrofale humanitære situation, som desværre har stået på alt, alt for længe og med en udbredt mangel på stort set alt, altså mad, rent vand, husly, medicin og behandling af syge og sårede.